REGULAMENTUL DE PUNERE ÎN APLICARE (UE) 2022/1282 AL COMISIEI

din 8 iulie 2022

de acordare a unei autorizații a Uniunii pentru familia de produse biocide „Knieler & Team Propanol Family”

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 44 alineatul (5) primul paragraf,

întrucât:

(1) La 17 aprilie 2019, Knieler & Team GmbH a transmis o cerere în conformitate cu articolul 43 alineatul (1) din Regulamentul (UE) nr. 528/2012 vizând autorizarea unei familii de produse biocide denumite „Knieler & Team Propanol Family” din tipurile de produs 1, 2 și 4, astfel cum sunt descrise în anexa V la respectivul regulament, punând la dispoziție confirmarea scrisă că autoritatea competentă din Elveția a fost de acord să evalueze cererea. Cererea a fost înregistrată în Registrul produselor biocide cu numărul de caz BC-AQ050985-22.

(2) „Knieler & Team Propanol Family” conține, ca substanțe active, alcool propilic și alcool izopropilic, care sunt incluse pe lista de substanțe active aprobate a Uniunii, menționată la articolul 9 alineatul (2) din Regulamentul (UE) nr. 528/2012 pentru tipurile de produs 1, 2 și 4.

(3) La 29 martie 2021, autoritatea competentă responsabilă cu evaluarea a transmis, în conformitate cu articolul 44 alineatul (1) din Regulamentul (UE) nr. 528/2012, un raport de evaluare și concluziile evaluării sale Agenției Europene pentru Produse Chimice (denumită în continuare „agenția”).

(4) La 4 noiembrie 2021, agenția a prezentat Comisiei un aviz (2), inclusiv proiectul de rezumat al caracteristicilor produsului biocid (denumit în continuare „RCP”) referitor la „Knieler & Team Propanol Family”, și raportul final de evaluare privind familia de produse biocide, în conformitate cu articolul 44 alineatul (3) din Regulamentul (UE) nr. 528/2012.

(5) Avizul a concluzionat că „Knieler & Team Propanol Family” este o familie de produse biocide în sensul articolului 3 alineatul (1) litera (s) din Regulamentul (UE) nr. 528/2012, că este eligibilă pentru o autorizație a Uniunii în conformitate cu articolul 42 alineatul (1) din regulamentul respectiv și că, sub rezerva conformității cu proiectul de RCP, îndeplinește condițiile prevăzute la articolul 19 alineatele (1) și (6) din regulamentul în cauză.

(6) La 22 noiembrie 2021, agenția a transmis Comisiei proiectul de SPC în toate limbile oficiale ale Uniunii, în conformitate cu articolul 44 alineatul (4) din Regulamentul (UE) nr. 528/2012.

(7) Comisia este de acord cu avizul agenției și consideră, prin urmare, că este necesar să se acorde o autorizație a Uniunii pentru „Knieler & Team Propanol Family”.

(8) Măsurile prevăzute în prezentul regulament sunt în conformitate cu avizul Comitetului permanent pentru produse biocide,

ADOPTĂ PREZENTUL REGULAMENT:

Articolul 1 Societății Knieler & team GmbH i se acordă o autorizație din partea Uniunii, cu numărul EU-0027467-0000, pentru punerea la dispoziție pe piață și utilizarea familiei de produse biocide „Knieler & Team Propanol Family”, în conformitate cu rezumatul caracteristicilor produsului biocid, prezentat în anexă. Autorizația Uniunii este valabilă de la 11 august 2022 până la 31 iulie 2032.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 8 iulie 2022. Pentru Comisie Președinta Ursula VON DER LEYEN

(1) JO L 167, 27.6.2012, p. 1.

(2) ECHA opinion of 7 October 2021 on the Union authorisation of „Knieler & Team Propanol Family” (Avizul ECHA din 7 octombrie 2021 cu privire la autorizația Uniunii pentru „Knieler & Team Propanol Family”) (ECHA/BPC/292/2021), https://echa.europa.eu/bpc-opinions-on-union-authorisation